Vagolei ki Honolulu
5 June, 2018, 10:42 am
RATOU sa vakadeitaka mai na kabani ni waqavuka ni noda vanua, na Fiji Airways, ni dua na nodratou waqavuka, e a vagolei ki Honolulu mai Hawaii e na mataka ni Siga Tabu.
Na vuna ni a vakacaca e loma ni waqavuka na FJ811, ka vuka tiko mai Amerika me gole vaka ki Nadi, e dua na pasidia ka lewena tiko mai e na siga o ya.
E vakabauti ni a vakasosataki rau e lewe rua tale na pasidia, e dua na lewe ni vanua e Ositerelia, e na gauna sara ga e sa tubu tu kina e macawa na waqavuka.
E vinaka ni ra vuki totolo na tamata cakacaka e na loma ni waqavuka, ka ra vakamalumutaki koya na pasidia ni Ositerelia oqo, ka vakavuna me vakatauca na nona lewa matau o pailate, me vagolea ki Honolulu na waqavuka e na vukudra na vo ni pasidia.
E vakabauti ni taura e lima na auwa na kena vuka tale vaka ki Hawaii na waqavuka e na vuku ni veivakasosataki nei koya na pasidia.
Na lewa matau e vakayacora na pailate ni waqavuka o ya, me rawa ni kakua kina ni dua na leqa se vakacalaka e yaco vei ira na pasidia, se ki na kabani ni waqavuka, ia, e dina ni sega ni tiko e na nona i tuvatuva ni vuka e na siga o ya.
E vinaka cake me lima se ono na auwa na nodra vuka tiko, ka qai ca ga kevaka era vakatotolo, ka qai yaco e dua na vakacalaka e loma ni waqavuka.
E ratou sa vakadeitaka mai na ‘Hawaii News Now’, ni a ro yani na waqavuka e na rara ni waqavuka na Daniel K. Inouye International Airport, e na mataka caca ni Siga Tabu, ka sa qauqauraki sara vakadodonu na pasidia o ya, ki na Federal Detention Centre, mai Honolulu.
Ni oti oya, sa qai gole mai ki Nadi na waqavuka me vakacavara mai na nona i lakolako.
mri_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn